**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL turto perdavimo PAGAL TURTO patikėjimo SUTARTĮ“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant Klaipėdos miesto gatvių valymo vakuuminėmis mašinomis paslaugos teikėjui(-jams) perduoti Klaipėdos miesto savivaldybei nuosavybės teise priklausančias keturias gatvių ir kelių vakuuminio valymo mašinas, įsigytas įgyvendinant Kelių, gatvių, šaligatvių, dviračių ir pėsčiųjų takų valymo mašinų pirkimą atviro konkurso būdu.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 3 dalyje nurodyta, kad kitiems juridiniams asmenims savivaldybių turtas patikėjimo teise gali būti perduodamas pagal turto patikėjimo sutartį savivaldybių funkcijoms įgyvendinti ir tik tais atvejais, kai šie juridiniai asmenys pagal įstatymus gali atlikti savivaldybių funkcijas. Lietuvos Respublikos vietos savivaldos įstatymo 6 straipsnio 32 punkte nurodyta, kad viena iš savarankiškųjų savivaldybės funkcijų yra savivaldybės vietinės reikšmės kelių ir gatvių priežiūra.

Klaipėdos miesto savivaldybės administracija yra pasirašiusi sutartį dėl keturių kelių ir gatvių, vakuuminio valymo mašinų pirkimo. Pagal pasirašytą sutartį šios valymo mašinos savivaldybei turėtų būti perduotos iki 2019-09-01 (yra numatyta galimybė pratęsti pristatymo terminą).

Taip pat šiuo metu Savivaldybės administracija yra paskelbusi viešą Klaipėdos miesto gatvių valymo vakuuminėmis mašinomis paslaugų pirkimo konkursą. Pagal konkurso sąlygas paslaugų teikimui, tai yra miesto gatvių valymui, paslaugos teikėjui bus perduotos nurodytos valymo mašinos. Paslaugos pirkimas yra suskirstytas į dvi pirkimo dalis (šiaurinę ir pietinę miesto dalis). Kiekvienos pirkimo dalies paslaugos teikėjui bus perduota po dvi vakuuminio valymo mašinas. Teisinis pagrindas valymo mašinų perdavimui bus Turto patikėjimo sutartis ir perdavimo-priėmimo aktas pagal šią sutartį.

Šis Savivaldybės tarybos sprendimo projektas yra teikiamas iš anksto, kad atrinkus paslaugos teikėją ir pristačius valymo mašinas, jas būtų galima nedelsiant perduoti paslaugos teikėjui ir pradėti teikti miesto kelių ir gatvių valymo paslaugas.

Perdavus Turtą jis turės būti valdomas ir naudojamas pagal teisės aktų reikalavimus, Paslaugų sutarties bei Turto patikėjimo sutarties sąlygas. Patikėtinis negalės perduoto Turto perduoti nuosavybės teise kitiems asmenims, jo įkeisti ar kitaip suvaržyti daiktines teises į jį, juo garantuoti, laiduoti ar kitu būdu juo užtikrinti savo ir kitų asmenų prievolių įvykdymą, jo išnuomoti, suteikti panaudos pagrindais ar perduoti jį kitiems asmenims naudotis kitu būdu. Patikėtinis privalės turtą apdrausti Kasko draudimu.

**3. Kokių rezultatų laukiama.**

Perdavus nurodytą Turtą pagal patikėjimo teisės sutartį paslaugų teikėjui bus užtikrintas tinkamas Klaipėdos miesto gatvių valymo paslaugos teikimas, tinkama turto priežiūra bei eksploatacija.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui lėšų poreikio nėra. Lėšos planuojamos valymo paslaugos teikimui.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą numatomos teigiamos pasekmės – tinkamas miesto gatvių valymo paslaugos teikimas, efektyvus turto eksploatavimas ir priežiūra, neigiamos pasekmės – nenumatoma.

Turto skyriaus vedėjas Edvardas Simokaitis